Erregistro horien kudeaketa foru-aldundiei dagokie Euskadin, nekazaritza eta abeltzaintzako ekoizpen primarioen agintaritza eskudunak baitira. Beraz, ekoizleek, dagokien erregistroetan izena ematean edo geroago, zuzeneko salmentaren edo merkaturatze-zirkuitu laburren bidez merkaturatzeko asmoa adierazi behar diete aldundiei, eta helburua da produktuak bide horretatik merkaturatzen dituztenen erregistro bat osatzea. Bestalde, Europar Batasunak higiene-paketeaz ezarritako erregelamenduetan zehazten da zer betekizun bete behar dituzten jarraitutasun eta estandarizazio-maila halako batekin egiten diren jarduerek. Hala, arautegi berriak berak ahalbidetzen du salbuespenak, egokitzapenak eta malgutzeak ezartzea establezimenduen egiturazko betebeharrei dagokienez, betiere erregelamendu horietan xedatutako helburu higienikoak mantenduz. Egokitzapen horiek ekoizpen-metodo tradizionalak erabiltzen jarraitzeko asmoz egin ahalko dira, baita baldintza geografiko berezietan dauden enpresen beharrei erantzuteko ere; gainera, hurbileko merkataritza bultzatuko da horrela. Era berean, araudiak berak adierazten du oraindik ez dela bideragarria Arriskuen Analisiaren eta Kontrol Puntu Kritikoen (AAKPK) sistemaren printzipioak, oro har, ekoizpen primarioari aplikatzea. Ondorioz, Higieneko Jardunbide Egokien Gidaliburuak (HJEG) aplikatzea xedatzen da ekoizpen primarioan eta hurrengo etapetan. Egoera horretan, aipatutako abenduaren 9ko 1086/2020 Errege Dekretuak salbuespenak eta egokitzapenak ezartzen ditu establezimendu eta produktu jakin batzuei dagozkien higiene erregelamenduetako baldintzak malgutzeko (1086/2020 Errege Dekretua, EBk elikagaien produkzio eta merkaturatzearen higieneari buruz xedatutako zenbait aplikazio-baldintza arautu eta malgutzen dituena, eta bere aplikazio-eremutik kanpoko jarduerak arautzen dituena). Euskadin, Europako araudiak iragarritako malgutasun-irizpideak betetzeko asmoz, eta bere eskumenen esparruan, garaiko Ekonomiaren Garapen eta Lehiakortasun Sailak eta Eusko Jaurlaritzako Osasun Sailak onartu zuten maiatzaren 17ko 76/2016 Dekretua, ezartzen zituena nekazaritzako elikagaien ekoizpenaren hainbat esparrutako osasun- eta higiene-baldintzak egokitzeko kondizioak. Dekretu horretan proposatutako moldaketa hainbat produktu edo produktu talderentzako osasun- eta higiene-baldintzak egokitzeko kondizioen berariazko arau teknikoetan gauzatu zen zehazki. Moldaketa horiek gerora argitaratu ziren Ekonomiaren Garapen eta Azpiegiturako sailburuaren eta Osasuneko sailburuaren baterako aginduetan. Hala nola, Osasun Sailak maiatzaren 15eko 79/2018 Dekretua argitaratu zuen, eta haren bidez sortu zen Euskal Autonomia Erkidegoko Elikagai Establezimenduen Erregistroa (ELESE), aurrez aipatutako maiatzaren 17ko 76/2016 Dekretuari jarraikiz. Beste alde batetik, urriaren 7ko 422/2013 Dekretuak, nekazaritzako eta elikagaigintzako industrien erantzukizunpeko adierazpenen erregimena arautzeari eta EAEko Nekazaritza eta Elikagaigintzako Industrien Erregistroaren (NEIE) antolamenduari eta funtzionamenduari buruzkoak, xedatzen du egoitza soziala edo instalazioren bat Euskadin duen nekazaritza- eta elikagaigintza-industria oro egongo dela erantzukizunpeko adierazpenen erregimenaren mende, nekazaritzako eta elikagaigintzako industrien gaineko eskumena duen Eusko Jaurlaritzako sailari atxikitako Nekazaritza eta Elikagaigintza Industrien Erregistroa osatzen joateko. Horrez gain, kontsumitzaileen eskubideen defentsa eta babesaren gaineko eskumena duten administrazioen obligazioa betez, eta kontsumitzen dituzten produktuei buruz ahalik eta informazio gehien izan dezaten, aplikagarriak dira

39